**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.12.2022, ora 08:00 – 20.12.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.12.2022, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 19.12.2022, la ora 09:45, **Avertizarea Hidrologică nr. 83,** valabilă în intervalul *19.12.2022 ora 10:00 – 20.12.2022 ora 18:00*, vizând creşteri de debite şi niveluri ca urmare a propagării viiturilor formate anterior în amonte, pe râurile din bazinele hidrografice: *Tur, Someş, Crasna, Crişul Negru, Crişul Alb, Timiş, Bârzava, Moraviţa,* cu depăşiri ale **COTELOR DE APĂRARE,** astfel:

**- COD GALBEN:** ,,*În intervalul 19.12.2022 ora 10:00 – 20.12.2022 ora 18:00 pe râurile din bazinele hidrografice: Tur – sector aval Ac. Călineşti Oaş (judeţul Satu Mare), Someş – sector aval confluenţă cu râul Lăpuş (judeţele: Maramureş şi Satu Mare), Crasna – sector aval S.H. Craidorolţ (judeţul Satu Mare), Crişul Alb – sector aval confluenţă cu râul Sebiş (judeţul Arad). În intervalul 19.12.2022 ora 10:00 – 20.12.2022 ora 09:00 pe râurile din bazinele hidrografice: Crişul Negru – sector aval S.H. Talpoş (judeţele: Bihor şi Arad), Timiş – sector aval S.H. Şag (judeţul Timiş), Bârzava – sector aval S.H. Gătaia, Moraviţa – curs inferior (judeţul Timiş).”*

**- COD PORTOCALIU:** ,,*În intervalul 19.12.2022 ora 10:00 – 20.12.2022 ora 12:00 pe râurile din bazinele hidrografice: Tur – sector aval S.H. Turulung (sector îndiguit - judeţul Satu Mare).”*

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ARAD, BIHOR, MARAMUREŞ, SATU MARE şi TIMIŞ (5 prefecturi) - COD GALBEN;*

*-* către prefecturile județelor: *SATU MARE (1 prefecturi) - COD PORTOCALIU.*

**RÂURI**

**Debitele au fost în scădere**, exceptând cursurile inferioare ale Timișului, Ialomiței, cursul superior al Prutului, cursurile mijlocii și inferioare ale Mureșului (sector Acmariu – Radna) și Oltului (sector aval s.h. Podu Oltului), unde au fost în creștere prin propagare și râurile din bazinul hidrografic Vedea, cele din Dobrogea, bazinele inferioare ale Argeșului și Ialomiței, unde au fost relativ staționare.

Se situează peste:

- **COTA DE INUNDAȚIE** râul Tur la stația hidrometrică Micula (310+52) – jud. SM;

- **COTELE DE ATENȚIE** râurile la stațiile hidrometrice: Tur – Călinești Oaș (350+28)-jud. MM și Turulung (360+45)-jud. MM, Crasna – Domănești (400+59)-jud. SM și Berveni (490+44)-jud. SM și Chișineu Criș (600+21)-jud.AR.

În interval s-au situat peste **COTELE DE ATENȚIE** râurile la stațiile hidrometrice: Crișul Negru - Zerind (600+10)-jud. AR și Crișul Alb – Ineu (500+6)-jud. AR.

Debitele se situează în general la valori în jurul și peste normalele lunare multianuale, exceptând râurile din bazinele hidrografice: Vedea, Putna, Prut, bazinele inferioare ale Argeșului, Ialomiței, Trotușului, Bistriței, Sucevei, cursul Siretului și râurile din Dobrogea, unde se situeaza la valori cuprinse între 30-80% și mai mici (sub 30%) pe râurile din bazinele hidrografice: Tazlău, Rm. Sărat, Bârlad și Jijia.

Formațiunile de gheață (gheață la maluri) au fost în uşoară extindere, fiind prezente, izolat, pe cursurile superioare ale Bistritei, Putnei şi Prutului şi pe unii afluenţi ai Moldovei, Bistriţei, Trotuşului şi Prutului.

Este în vigoare **AVERTIZAREA HIDROLOGICĂ nr. 83** din 19.12.2022.

**Debitele vor fi în scădere**, exceptând cursurile inferioare ale Mureșului și Oltului, unde vor fi în creștere prin propagare și râurile din bazinul hidrografic Vedea, cele din Dobrogea, bazinele inferioare ale Argeșului și Ialomiței, unde vor fi relativ staționare.

Nivelurile se vor situa, în scădere, peste **COTELE DE APĂRARE** pe cursurile inferioare ale râurilor Tur și Crasna (sectoare îndiguite) cu 10-30 cm.

Formațiunile de gheață (gheaţă la maluri şi năboi) se vor menține fără modificări importante.

Se menține în vigoare **AVERTIZAREA HIDROLOGICĂ nr. 83** din 19.12.2022.

**DUNĂRE**

**Debitul la intrarea în țară (secțiunea Baziaș) în intervalul 19 – 20.12.2022 a fost în creștere, având valoarea de 7700 m3/s**, peste media multianuală a lunii decembrie (5200 m3/s).

În aval de Porțile de Fier debitele au fost în creștere.

**Debitul la intrarea în țară (secțiunea Baziaș) va fi creștere (8000 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 19.12.2022, ora 08:00 –20.12.2022, ora 06:00**

**ÎN ŢARĂ**

Valorile termice au continuat să scadă în sud și în sud-est, vremea devenind rece în majoritatea zonelor, pe alocuri geroasă la sfârșitul nopții în centru. Nebulozitatea a fost local persistentă în regiunile sudice, în special în prima parte a intervalului și s-au semnalat pe spații mici precipitații mixte în Oltenia, iar în nord-vestul Munteniei a fost ceață și izolat burniță care a depus polei (confirmat din datele rețelei meteo pentru județul Argeș). În restul teritoriului, cerul a fost variabil la senin, cu unele înnorări dimineața în centru, iar noaptea în partea de vest și de nord-vest a teritoriului; s-a format ceață cu depunere de chiciură pe areale restrânse în Banat și Transilvania, iar spre sfârșitul nopții și în Muntenia și Moldova. Vântul a suflat slab și moderat, cu unele intensificări pe crestele montane și temporar în sudul Banatului și în deltă. Stratul de zăpadă este prezent doar local în zona montană înaltă, la peste 1800 m și aseară la ora 20 măsura -în platformele stațiilor meteorologice- până la 35...41 cm în Munții Călimani și Munții Bucegi. Temperaturile maxime s-au încadrat între -4 grade la Târnăveni și 6 grade la Caransebeș și Oravița. La ora 6 se înregistrau valori termice între -11 grade la Toplița și Miercurea Ciuc și 1 grad la Dumbrăvița de Codru.

***Observație:*** *de ieri dimineață de la ora 06 au fost în vigoare 7 mesaje de atenționare cod galben pentru fenomene meteo periculoase imediată, 3 emise de către SRPV Timișoara și câte 2 emise de către CNPM București pentru Muntenia și SRPV Sibiu.*

**LA BUCUREŞTI**

Vremea a devenit rece, cu valori termice în scădere față de intervalul anterior. Nebulozitatea a persistat în prima parte a intervalului, apoi cerul s-a degajat treptat. Vântul a suflat slab până la moderat. Temperatura maximă a fost de -2 grade la Afumați, de -1 grad la stația meteo Băneasa și de 0 grade la Filaret. La ora 6 se înregistrau -8 grade la stația meteo Băneasa și -5 grade la Filaret și Afumați.

**3. Prognoza meteorologică în intervalul 20.12.2022, ora 08:00 –21.12.2022, ora 08:00**

**ÎN ŢARĂ**

Valorile termice, cu precădere cele diurne, vor fi în creștere ușoară față de intervalul anterior, însă dimineața și noaptea vor fi în continuare mai reci decât în mod obișnuit la această dată. Cerul va fi variabil, cu înnorări temporare ziua, când în nord și în nord-est, izolat vor fi condiții pentru precipitații slabe predominant sub formă de ploaie. Vântul va sufla slab și moderat, cu unele intensificări în zona montană înaltă, în sudul Banatului și pe alocuri în Moldova. Temperaturile maxime se vor încadra între 0 și 9 grade, cu cele mai scăzute valori în sudul Olteniei, iar cele minime între -10 și -1 grad, mai scăzute în depresiunile intramontane, până în jurul a -16 grade, dar și ușor mai ridicate pe litoral și în Dealurile de Vest, spre 2 grade. Pe arii restrânse, dimineața și noaptea, se va forma ceață asociată cu chiciură.

**LA BUCUREŞTI**

Valorile termice vor fi în creștere ușoară, însă mai ales dimineața și noaptea va fi rece. Cerul va fi variabil, mai mult senin la începutul și la sfârșitul intervalului. Vântul va sufla slab. Temperatura maximă se va situa în jurul valorii de 3 grade, iar cea minimă va fi de -6...-4 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează în data de 19.12.2022 că, în urma fenomenelor hidrometeorologice din ultima perioadă, pe cursurile de apă din arealul hidrografic Someș-Tisa au fost antrenați plutitori atât de origine naturală cât și de origine antropică, resturi vegetale, PET-uri. Echipele de intervenție din cadrul A.N.A.R. sunt prezente pe teren, monitorizează și acționează pentru limitarea efectelor fenomenului.

***Administrația Națională Apele Române*** informeazădespre producerea, în data de 17.12.2022, la ora 12:00, unei poluări accidentale a apei pârâului Bizdidel, cu apă uzată menajeră și pluvială deversată din căminele rețelei de canalizare (Compania de Apă Târgoviște Dâmbovița SA) din cauza înfundării parțiale a acestora în urma precipitațiilor, în zona localităţii Pucioasa, judeţul Dâmbovița. S-au recoltat probe de apă de către reprezentanţii S.G.A. Dâmbovița. S-a intervenit pentru stoparea deversării apelor uzate în receptor și curățarea zonei unde s-a produs incidentul.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 16.12.2022-18.12.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: *MS-2, PH-1*** (în data de 16.12.2022); ***SM-1, AR-1, TM-5*** (în data de 18.12.2022). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.12.2022-19.12.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

Direcția Comunicare